Vitundarvakning söfnunarinnar » Á allra vörum « sem hleypt var af stokkunum sl. sunnudag hefur hreyft við þjóðinni . Málefnið sem sett er í forgrunn átaksins er misnotkun lyfseðilsskyldra lyfja og ótímabær dauði ungmenna vegna þeirra . Safnað er nú fyrir framkvæmd þjóðarátaks í þágu forvarna og fræðslu til grunnskólanema sem standa mun til ársins 2022 . Forvarnarverkefnið verður undir merkjum slagorðsins » VAKNAÐU – þú átt bara eitt líf « og verður leitt af samtökum sem þegar hafa unnið mikilsvert starf á því sviði , Minningarsjóði Einars Darra Óskarssonar . Samkvæmt málaskrárkerfi ríkislögreglustjóra fjölgaði málum þar sem grunur er á brotum á lyfsölulögum um 229% milli áranna 2015 og 2018 . Dauðsföllum vegna lyfjanotkunar fjölgaði um 56% á árunum 2016 - 2018 . Ég er þess fullviss að við munum ná árangri í þessu mikilvæga verkefni með góðri samvinnu heimila , skóla , félagasamtaka og stjórnvalda . Sem ráðherra menntamála fagna ég einlæglega framtaki » Á allra vörum « og hvet alla til þess að kynna sér þetta mikilvæga málefni og leggja því lið . Lilja Dögg Alfreðsdóttir , mennta - og menningarmálaráðherra og varaformaður Framsóknar . Greinin birtist fyrst í Morgunblaðinu 5. september 2019 .